text:
Midiant de storie dai cognons furlans, si fâs ancje la storie dal nestri Friûl. Chest mês us proponìn 5 cognons che nus son stâts domandâts dai letôrs su la pagjine Facebook da La Patrie dal Friûl (gjavâts fûr di I cognomi del Friuli di Enos Costantini e Giovanni Fantini, ed. La Bassa/LithoStampa. O ringraciìn i autôrs pe disponibilitât e pe colaborazion).
——-
GON
Probabilmentri de forme scurtade di nons tant che Arigon, Menegon e vie indevant. Avonde difondût a Monfalcon, Jalmic e Roncjis di Monfalcon, si cjatilu ancje a Starançan, Çarvignan, Turiac, Udin, Foian-Redipuie, Gurize, San Canzian, Flumisel, Aquilee, Trivignan.
1421, 12 di Dic. Pantaleone fiolo et herede del q. Gon di Visinale presso Iassico; 1817, Sebastiano Caneva di Antonio nato nel 1782 in Jalmico, contadino, sposa Rosa Gon di Giuseppe da Jalmic.
PRESELLO
Forsit deformazion di Peresello, cognon documentât, o derivât di Persel, duncje abitant di Pêrs, tal comun di Maian.
1599, 13 di Set. Candido Presello q. Sebast. di Mels abit. S. Eliseo deve duc. 19 a Gio. Batta Pacifico di S. Daniele per cavallo pelo saginato 5 anni; 1816 Teresa Brunello, nata nel 1791 in Fagagna, sottana, figlia di Gio. Batta, Orfano, sottano, domic. in Fagagna, sposa Valentino Presello di Mattia di Caporiacco, collono in Fagagna.
Chest cognon si cjatilu a Maian, Feagne, Buie, Dignan, Colorêt di Montalban e intune altre mieze dozene di localitâts.
COLAUT/COLAUTTI/COLAUTTO
Dal non Culau, scurtadure dal non Niculau che par talian al sarès “Nicolò”, cun zontât il diminutîf – ut. Sparniçât tes provinciis di Udin, Triest e Gurize, li che al è ancje tant che “traduzion” dal cognon Clancig, in epoche fassiste.
1443 Marco q. Colautto di Tarcento cede Campo a Fraterna; 1446 Marcho Colaut de Marsuris fittuale Sigg. Popaite; 1506, 26 di Avrîl Colauto Giovanni q. Nicolò di Clendis d’Ampezzo Carnis s’impegna condurre 200 tavole d’abete alli nobb. Armano e Colussio f.lli de Bullach abit. Belgrado.
ULIANA
Dal antîc non di femine Uliana, probabil adatament di Giuliana. Za tal 1280 Uliana a Socchieve; 1489 Odorico Uliane q. Ser Antonio de Dignano citato dal Comune di Flaibano per sequestro di un armento a Vivant di Flaibano; 1528 m.° Girolamo Uliana, marangono, abitava in Udine in riva fossati.
Cognon di Merêt di Tombe. Presint ancje a Colorêt di Montalban, Cjanive di Sacîl, Brugnere e Pordenon.
ZAMÒ
Cognon tipic dai comuns di Cuar di Rosacis, Manzan e San Zuan di Manzan.
1597 Vincenzo Zamò della Fraterna dei Battuti di Rualis; 1815 Antonia Zamò nata in Corno Rosazzo nel 1795, figlia di PierAntonio Zamò da Manzano, sposa Angelo Blancuzzo da Manzano. ❚
par cure di Michela De Fazio


c: text/html

text:
A àn tacât cu la ferovie ae fin dai agns ’60, po dopo cu lis preturis, e dopo ancjemò cu lis scuelis professionâls. Fint a rivâ in dì di vuê. Cuant che la manarie e à tacât a pestâ par ben. A partî dai agns Novante si son sieradis lis scuelis elementârs e i asîi (Dogne, Resiute, Liussûl, Preon, Raviei), fint a rivâ ai ultims trê agns con ca ian distudât lis lûs chês di Dimplan di Darte, Rigulât, Ravasclêt. PasSant aes puestis la mignestre no cambie, la sierande si è sbassade a Trave di Lauc, Salin di Paulâr, Soclêf, Tamau di Paluce, ancjemò a Dimplan, Fusinis di Tarvis, cence dismenteâ chê grande part di chei che a son restâts imaculâts, a son stâts obleâts a tegni viert trê dîs par setemane.
Passìn ai traspuarts: dit de ferovie che e rivave un timp fint a Vile, in dì di vuê i trens che a rivin a stazion di Cjargne si podin contâ sui dêts di une man; lis corieris, almancul chês, si difindevin, fin a chest Istât, cuant che ancje li si à tacat a taiâ lis corsis viers i paisuts.
Dit e stradit dal Tribunâl, ancje chei altris uficis di servizi al citadin no son stâts preservâts: la Agjenzie des Jentradis e à smiezât i funzionaris a Tumieç, cussì come a Glemone, vôs a zirin che al sarà cussì ancje pal Inps; la Vuardie di Finance e sta restant a Tumieç dome parcè il sindic al è rivât a sbassâ l’afit; i uficis de Telecom e dal Enel no esistin plui, passât dut ai odeôs Call Center, che cuant che al è di risolvi la emergence, tant che lis neveadis che a àn pleât i traliçs de corint, no si fasint cjatâ.
Se chest al è il public, figurìnsi il privât: planc a planc a àn dit vonde desinis e desinis di negozis, alimentârs, buteghis, artesans.
Lungje la liste, vere? E pensâ che al podarès lâ in piês tai prossims mês… dal rest cu si freial de mont, che e fâs notizie dome cuant che e ven la aluvion… La principâl justificazion che ducj a tirin fûr par taiâ e sierâ e je chel dal spopolament, tai ultins dîs agns si son pierdudis dome in Cjargne trêmil personis.. ma se la int e partìs e sarà une motivazion, se a Tavagna al è plen di Cjargnei ce vuelial dî?
Par fa rivâ la bande largje par internet a àn coventât dîs agns, e no ducj ancjemò le àn, par finî dôs galariis su lis stradis regjonâls, idem. La int in mont e pues restâ a vivi a pat che e veti condizions favorevulis, anzit e sedi incentivade a restâ. No si trate di domandâ “assistenzialisim”, tant che in masse sbaliant in plen, ancje in Cjargne, a àn pretindût di vê. Di tantis bandis dal arc alpin a ‘nd è câs di ripopolaments di paîs, gnovis impresis, turisim che al puarte bêçs. E chi invezit si stâ a barufâ tra cjantons par fruçons di pan. Vonde, par plasê vonde. ❚
✒ David Zanirato
In cjargne si siere buteghe e si peste cul massanc............
A àn tacât cu la ferovie ae fin dai agns ’60, po dopo cu lis preturis, e dopo ancjemò cu lis scuelis professionâls. Fint a rivâ in dì di vuê. Cuant che la manarie e à tacât a pestâ par ben. A partî dai agns Novante si son sieradis lis scuelis elementârs e i asîi (Dogne, Resiute, Liussûl, Preon, Raviei), fint a rivâ ai ultims trê agns con ca ian distudât lis lûs chês di Dimplan di Darte, Rigulât, Ravasclêt. PasSant aes puestis la mignestre no cambie, la sierande si è sbassade a Trave di Lauc, Salin di Paulâr, Soclêf, Tamau di Paluce, ancjemò a Dimplan, Fusinis di Tarvis, cence dismenteâ chê grande part di chei che a son restâts imaculâts, a son stâts obleâts a tegni viert trê dîs par setemane.

robotstxt: allowed

filter: keep


text:
Al semee strani ma dome tal 1999 il talian al è deventât lenghe uficiâl de Republiche: cu la 482/99, leç di tutele des minorancis linguistichis storichis. L’articul 1 al declare “La lenghe uficiâl de Republiche al è il talian”, che fin cumò nissun al veve mai metût in dubi. Ma chest al è stât il presit che i sostegnidôrs des minorancis linguistichis a àn scugnût paiâ par fâ passâ la leç cul vôt favorevul dai jacobins di diestre e di çampe. Ma cun cheste leç si ricognòs che la Italie e je un paîs storichementri pluirilengâl, di fat plurinazionâl, li che si ricognòs paritât aes lenghis minoritariis, ma visant che il talian e je “lenghe uficiâl”. Come tal libri di Orwell “Animal farm” li che dutis lis bestiis a son compagnis, ma cualchidune e je plui compagne di chês altris. Dopo dut cheste leç no jere une concession a chei che a volevin disfâ la Italie, ma dome une aplicazion in ritart de Costituzion (art. 6). Par chest e je pardabon une sorprese che cumò si vueli modificâ la Costituzion zontant tal art. 12 no dome il ricognossiment, ma ancje che il parlament al à di mantignî e curâ la lenghe taliane. Ma se dute la classe politiche di çampe e di drete e je sotane dai inglesisim par talian, se al baste lei i gjornâi o cjalâ la tv par sintî ducj, cence distinzion, fevelâ di autority, fiction, intelligence, nomination, location, gossip, privacy, news, educational, e v.i.? I gjornâi, la tv, i inteletuâi, i politics a semein che a ubidissin ducj ae stesse volontât conformiste di dî par inglês (spes avonde aprossimatîf e mâl pronunciât) ce che si pues dî miôr par talian, cun plui atenzion e compresion pai citadins. Un vere politiche linguistiche ma a pro… dal inglês dentri dal talian! Nus semee che la iniziative, plui che a rinfuarcî il talian e coventi par rinfuarcî un vecjo e mai cuietât centralisim. E pensâ che nancje tai Stâts Unîts e je passade la volontât di cualchidun di uficializâ l’inglês! E a varessin ancje reson i promotôrs se e je vere che tal zîr di 70 o 80 agns il spagnûl al sarà la lenghe di metât dai citadins dai USA! E pensâ che in Italie si opare in direzion contrarie di ce che si fâs, par esempli in France, li che il breton Marc Le Fur, cun altris deputâts, al à presentât ae Assemblee nazionâl un emendament pe modifiche dal art. 2 de costituzion (La lenghe de Republiche e je il francês) par zontâ “tal rispiet des lenghis regjonâls che a son part dal nestri patrimoni”. cun 57 vôts contraris e 44 favorevui, la propueste e je stade mandade indaûr, cul pretest che la modifiche (e duncje la legjitimazion di 75 lenghis de France metropolitane e dai teritoris de Gnove Caledonie, Polinesie e Guiane) e jere une maniere par demolî la unitât statâl. Ma Le Fur nol mole: in altris dôs propuestis precedentis la diference e jere di 25 vôts e cumò dome di 14. In fonts, però nissun al è contrari che il talian e sedi “lenghe uficiâl dal stât”, se no o saressin contraris aes leç 482/99. Nissun al met in dubi che intun stât plurilengâl come chel talian, in cierts câs, e vedi di jessi une lenghe di riferiment “legâl”, il talian, come che e dîs la 482/99. Cheste condizion e je acetade ancje dai Sudtirolês. O sin contraris, invezit, in fuarce de leç stesse, de cjarte europeane dal 1992 e dal cuadri juridic internazionâl, che il talian al sedi “la uniche” lenghe uficiâl. O sin par un stât li che lis lenghis si confrontin intun rapuart di complementarietât e no di esclusivitât a pro dome di une uniche lenghe, il talian. Propit par rispietâ la Costituzion. Lis lenghis tuteladis cu la 482 a varessin di gjoldi dal dirit di “couficialitât” cul talian, tai rispetîf teritoris storics. Come che al è scrit te costituzion spagnule pal basc, il catalan e il galizian. Alore, se propit si à di puartâ te Costituzion la cuestion linguistiche, si varès di slargjâ l’art.6 cussì: “La Republiche e tutele cun normis di pueste lis minorancis linguistichis [albanese, catalane, gjermaniche, greghe, slovene, croate, francese, franco-provençâl, furlane, ladine, ocitane e sarde]” scrivintlis in maniere esplicite. Te zonte tal art. 12 si varès di dî in maniere esplicite che “Il talian e je la lenghe uficiâl dal Stât, come chês altris lenghis ametudis” o “Il talian e je la lenghe uficiâl dal Stât, tal rispiet dai dirits des lenghis ametudis a tutele”. Se no la propueste e varà i caratars de incostituzionalitât, lant in contradizion cun chês altris leçs e il stes art. 6 de Costituzion.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Titul
1 1 Peraule dal Signôr, dite a Michee di Moreset, sot di Jotam, di Acaz e di Ezechie, rês di Gjude. Vision ch’al à vude sul cont di Samarie e di Gjerusalem.
Judizi cuintri di Samarie
2 Scoltait, ducj vualtris popui,
sta atente, tiere, cun dut ce che tu âs dentri.
Il Signôr al testimonie cuintri di vualtris,
il Signôr dal so templi sant.
3 Propit! Velu, al salte fûr de sô cjase,
al ven jù su lis spicis de tiere.
4 Lis monts a van in fruç sot di lui,
lis concjis si plein
tant che cere denant dal fûc,
tant che aghe ch’e cor di rive jù.
5 Dut chest pe colpe di Jacop,
pal pecjât de cjase di Israel!
Cuâl isal il pecjât di Jacop?
No ise forsit Samarie?
E cuâl isal il pecjât de cjase di Gjude?
No isal forsit Gjerusalem?
6 Jo o fasarai di Samarie une maserie tal mieç di un cjamp,
un teren par plantâ un vignâl;
o fasarai rodolâ in bas i siei clapons
e o gjavarai lis sôs fondis.
7 Dutis lis sôs statuis a saran paradis a tocs,
ducj i siei vuadagns netâts dal fûc;
ducj i siei idui ju ridusarai a un nuie;
za ch’a son stâts vuadagnâts cui vuadagns di une pelande,
a tornaran a deventâ vuadagn di une pelande.
Lament su lis citâts de plane
8 Par chel jo mi lamenti e o gem,
o voi discolç e crot,
o fâs lament come i siacai
e corot come i struçs:
9 parcè che dal cjastic dal Signôr no si pò scjampâ,
al rive fint a Gjude,
al tuche a la puarte dal gno popul,
fint a Gjerusalem.
10 No stait a contâlu a Gat,
ma vaît, vaît e vonde!
A Bet-Le-Afrà
invuluçaitsi tal pulvin!
11 Suniti par te la trombe,
tu che tu sês a stâ a Safir!
No salte fûr de citât
chê ch’e je a stâ a Zaanan!
A Bet-Esel i àn gjavade la sô fonde,
il çocul che le tignive sù.
12 Cemût puedie mo spietâsi ben
chê ch’e je a stâ a Marot,
se il mâl vignût fûr dal Signôr
al è rivât a lis puartis di Gjerusalem?
13 Tache il cjaval al cjar,
tu che tu sês a stâ in Lachis!
E je stade jê la lidrîs dal mâl
pe fie di Sion!
Parcè che li di te a son
lis colpis di Israel.
14 Cussì ti vignarà dade la dote,
Moreset-Gat.
Bet-Akzib e sarà une delusion
pai rês di Israel.
15 Chel che ti compre al tornarà un’altre volte,
tu che tu sês a stâ in Marese.
Al rivarà fint a Adulam
chel ch’al fasarà sparî la glorie di Israel.
16 Gjaviti i cjavei, rochiti il cjâf
pai fîs ch’a jerin la tô gjonde.
Slargje come il voltori il splaç che tu âs sul cjâf,
parcè che ju menin presonîrs
lontans di te.


text:
La leç 169/2008 e previôt in struc:
mestri unic: si indi fevele tal articul chi in bande, paiât pes oris in plui cui bêçs tes cassis des scuelis;
graduatoriis: provinciâls;
vôts in numars: si torne a doprâ i numars fin al 10 par dâ i vôts;
vôt in condote: al torne e al fâs medie, cul 5 si è a risi fermade;
libris: a àn di durâ 5 agns tes primariis, e 6 tes secondariis di prin e secont grât;
educazion civiche: e jentre di gnûf cul titul di “Citadinance e Costituzion”;
edilizie scolastiche: a son previodudis risorsis par rindi sigûrs i edificis scolastics soredut par frontâ il risi sismic;
SSIS: i students de Scuele di Specializazion pal insegnament secondari a jentraran tes graduatoriis su la fonde dai titui vuadagnâts;
liceus e i istitûts secondariis di secont grât: di 750 orientaments si passe a 20; l’insegnament dal inglês al sarà obleatori par ducj i 5 agns.
(E. Z.)
ATUALITÂT. Riforme Gelmini in struc............
La leç 169/2008 e previôt in struc:


text:
La Austrie, che e je une vore atente al ambient, e à pensât di meti adun un gnûf regolament che al rivuarde i cicliscj e al è jentrât in vore cul Prin di Avrîl. Dut câs, i nestris cicliscj che a van là sù no àn di vê pôre, par vie che al è dut a lôr pro. La Austrie e à pensât di scugnî fâ un gnûf regolament ancje par vie che l’an passât lis venditis di bicicletis a son aumentadis di un 10% e cumò il numar al è, ce pôc ce tant, tor i sîs milions e mieç, tant a dî che un su trê al dopre la biciclete plui di une volte par setemane, seial intal timp libar seial par lâ a vore.
Di cumò indevant cuant che une corsie ciclabile – chê che e je separade de cjarezade nome di une strisse – e finìs, i cicliscj a puedin inserîsi intal trafic cul sisteme a cerniere, stant che fin in dì di vuê a scugnivin spietâ. Se invezit si trate di une piste, ven a stâi di une corsie disseparade de strade di une jeche o alc dal gjenar, i cicliscj a scuegnin dâ la precedence. Bielzà prime, intal prin câs, il ciclist al veve la precedence se la automobil al veve di zirâ a drete. Dut câs lis bicicletis no puedin traviersâ lis stradis su lis strissis pai pedons: il ciclist al scugne dismontâ e sburtâ la biciclete. Cun di plui, là che a esistin corsiis o pistis ciclabilis, i cicliscj no puedin cori su la cjarezade des machinis. Lis gnovis regulis a valin ancje pes bicicletis eletrichis – lis e-bike – che aromai a son un cuint dai ciclis vendûts.
Salacor no ducj a san che in Austrie i zovins minôrs, par podê cori su lis stradis publichis, a àn di vê un patentin di pueste. La novitât, in chest câs, e je che chest patentin si pues vêlu scomençant dai nûf agns e nome se il frutin al frecuente la cuarte elementâr. Prime de gnove norme i canais a podevin torzeonâ scomençant dai dîs agns, se a vevin il patentin, o ben dai dodis agns in sù se no lu vevin. Si sbasse ancje a vot agns la etât par zirâ cul monopatin cence la compagnadorie di un grant e cun di plui si podarà zirâ, se chest machinari nol è eletric, ancje sui marcjepîts, prudelant dut câs la sigurece dai pedons.
Si trate di aspiets positîfs, che o podaressin trai cualchi imboconade, ma al è ancje alc che nus lasse cualchi dubi. Stant che aromai pardut lis machinis le fasin di parons, al è just prudelâ chei che a doprin la biciclete. Magari cussì no, a son masse automobiliscj che no cognossin lis gnovis disposizions. A chest pont nol è clâr se lis gnovis normis a laran pardabon a pro dai cicliscj o se impen no aumentaran i pericui, massime intal câs che un automobil al ziri a drete, ancje stant che lis velocitâts dai doi mieçs a son diferentis. In sumis, plui di un al à pandût dubis su chest.
Stant che si smire di dopleâ il trafic dai ciclis in dam dai automobii dentri dal 2025, si pense a regulis diferentis par altris câs, come chel di dâ dirit di zirâ a drete ai cicliscj ancje cul semafar ros. Cun di plui si varès di stabilî une distance di un metri e mieç pai autos e pai camions che a sorpassin un ciclist; cence mancul aumentâ ancje lis pistis ciclabilis separadis, là che si pues.
La discussion politiche e sociâl no je dal sigûr semplice, ni cun di mancul dongje de conclusion, intun mont simpri mancul disponibil a dismeti lis comoditâts e la velocitât a pro di ambient e salût. ❚
Barbara Cinausero


text:
Cuant che al rive il cjalt, dispès no si à trope voie di metisi a mangjâ ma si à dome un grum di sêt, tant di fâsi vignî i crots te panze, sfulminant litris e litris di aghe.
Cu la aghe, però, no si sostentisi e par sigûr lis bibitis industriâls, massime chês cu lis bufulis, no son une alternative masse salutâr, plenis tant che a son di colorants e di zucars.
E alore no je une idee trop sbaliade cirî alc di bevi che al puedi gjavâ la sêt ma ancje, tal stes timp, dâ al cuarp elements nutritîfs impuartants. E magari puartâ te diete dal Istât une schirie di savôrs e di colôrs gnûfs e difarents.
AYRAN, IL JOGURT DI BEVI
E je une bevande tipiche dal Medi Orient ma popolâr ancje in Indie, dulà che e je cognossude cul non di “lassi”. In pratiche al è jogurt blanc no dolcificât, slungjât cuntun got di aghe frescje (o frulât cuntun pâr di cuadreluts di glace) e cuntune prese di sâl e, parsore, te tace, une spolvarade di mente taçade, frescje o secje. A cui che nol à mai cerçât i sunarà strani ma e je une robe une vore dissetante, frescje, che par di plui e puarte i beneficis dal jogurt, il grant aleât dal intestin.
UNE SALATE DUTE DI BEVI
Al è ancje considerât un aperitîf di mode ma al è massime une sorte di “salate te tace”, che e corispuint in pratiche a une porzion di verdure: il struc di pomidoro al è une soluzion ideâl pâr fâ une cjame di vitaminis ancje cuant che propit no si rive a parâ jù nancje une bocjade. Si cjate facilmentri tal supermarcjât ma si pues fâ ancje in cjase, cuntun normâl fruladôr e pomidoros ben madûrs. A cualchidun i plâs cussì, in purece, ma la version plui popolâr e sauride e je chê cuinçade, cun cualchi gote di struc di limon, une prese di sâl, une lagrime di salse Worcester, une di Tabasco o une presute di pevaroncin (a son tantis ricetis difarentis, e ognidun al pues cjatâsi fûr la sô) e insom une grimpade di maiaron salvadi.
Il sûc di pomidoro al pues jessi ancje un sugjeriment bon par fâ esperiments, parcè che nuie al impedìs – baste vê une piçule centrifughe domestiche – di provâ a discuvierzi trop bogns e sans che a puedin jessi i strucs des diferentis verduris e pomis, magari di provâ a miscliçâ tant che l’industriâl “sûc Ace” (cun narant, carote e limon).
AL TORNE DI MODE IL BON VECJO SAÛT
Te tradizion nostrane si pues simpri cjatâ cualchi idee che e pues semeâ gnove e origjinâl, ancje se invezit e je alc che i nestris nonos a dopravin bielzà. E un classic esempli al è il bon vecjo saût, un sirop naturâl che, cuntun got di aghe, al divente une bevande perfete cuintri la sêt, cun grandis cualitât rimineralizantis e ancje une lizere proprietât lassative. Un tic dismenteât a vantaç dai sirops industriâi plui colorâts, par fortune al sta tornant di mode (ancje cun aghe e vin, intune version di mode dal “spritz”): a scomencin a jessi tantis lis aziendis che ca in Friûl a àn tornât a produsilu e a vendilu.
Un altre grande soluzion che, tant che il saût, e lee la nestre tradizion a chê dai paîs dal nord, al è il bon vecjo struc di meluç, limpit e dorât, che al reste une des miôr alternativis aes bibitis industriâls, massime pai fruts. Un prodot che simpri plui dispès al ven fat ca in Friûl, par fâ rindi di plui la produzion di pomis, simpri mancul rimunerative pai contadins. Une sielte, duncje, che e premie ancje une sane politiche di “km 0”, massime se si sielç lis aziendis nostranis che a produsin in maniere biologjiche.
MET TAL FRIGO LA TISANE
Il te frêt in butilie al va simpri di mode. E al coste. E no si capìs parcè no pensâ di fâlu in cjase, dosant la cuantitât di zucar e di limon a plasê, e doprant une normalissime carafe che e puedi stâ in frigorifar. E, po dopo, fasìnsal di bessôi in cjase nol tocje limitâsi a chel che al ufrìs il marcjât, ma si pues provâ cu la cualitât di te preferide (chê tradizionâl, chê profumade di rinfrescjant karkadè, chê di pomulis di picecûl, plene di vitaminis e proprietâts curativis, fin ai plui difarents messedots di jerbis rilassantis, depurativis, diuretichis). Di prontâ, imbutiliâ e meti tal frigo, cun o cence zucar o limon, a plasê. ■
Margherita Timeus
CUSINE. Di Istât il gustâ si met te tace............
Cuant che al rive il cjalt, dispès no si à trope voie di metisi a mangjâ ma si à dome un grum di sêt, tant di fâsi vignî i crots te panze, sfulminant litris e litris di aghe.


text:
Cun 109.334 vôts cuintri i 89.772 di Andrea Simone Lerussi, l’on. Pietro Fontanini al è stât riconfermât president de Provincie di Udin, cuntun vantaç di 19.562 eletôrs che i àn riconfermade la fiducie a prin colp. E je vere che la percentuâl che i à evitât il secont turni e je stade piçule (0,03%), ma si à di tignî cont di plui elements e tra chescj de basse afluence che e à caraterizât cheste tornade eletorâl (51,53% dai 490.005 che a vevin dirit) e de campagne mediatiche che la mode taliane e à inviât cuintri dal ent provinciâl.
Il riconfermât president Fontanini tra lis primis declarazions al à dit “Al è stât un referendum a pro de Provincie”, ma tal zîr di cualchi zornade la neo presidente Debora Serracchiani i à rispuindût a sec “Se o tignìn cont de astension, di chei che no àn volude la schede, des schedis blancjis e nulis e dal risultât des listis che a àn metût tal program la sopression dal ent di mieç, alore il referendum al dîs che la int no à voie di vêlis e o sierarìn lis provinciis”. Se e fos cussì, za te zornade de sô proclamazion a gnove presidente de regjon, e varès vût di vê su la taule lis dimissions dai presidents de provincie di Gurize e di Triest, governâts di maiorancis di centriçampe dulà che il partît di riferiment al è il Pd che al à come segretarie politiche regjonâl propit Debora Serracchiani.
Cun di plui e je vere che tante int no je lade a votâ, ma se la gnove presidente e acete di confrontâsi sul teme “isal stât o no un referendum?”, e à di cjalâ i numars e tignî cont des regulis: un referendum al è bon se al va a votâ almancul il 50% plui un dai eletôrs. Po ben, ta chest câs al à votât il 51,53% di chei che a vevin dirit e duncje il “referendum” al è valit. Di cheste percentuâl di eletôrs che a àn votât, il 50,03% al à sielt il president Fontanini. Duncje i numars a àn dât reson al candidât che si presentave in difese dal ent provinciâl.
Ma no nus somee responsabil pierdisi in considerazions di cheste fate, parcè che massime cumò che la campagne eletorâl e je finide, al è miôr meti vie i slogans e resonâ in maniere concrete sui problemis di risolvi. Duncje archiviade la peraule “referendum”, cirìn di puartâ su la taule la cuistion vere.
Il teme “provincie sì o provincie no” al è stât “soflât” di une campagne mediatiche “a talian vie”, plui par cjatâ une “vitime espiatorie” e dâ une rispueste faziose al malumôr gjenerâl. Che la int e sedi ingomeade dal sisteme politic istituzionâl in gjenerâl, lu conferme une des plui altis astensions mai regjistradis par une votazion che no sedi referendarie. E duncje tant par dî “fasìn alc”, in Italie al è nassût il “partît” di chei che a disin “Elimìn lis provinciis par sparagnâ sui coscj de politiche”, ma si son “dismenteâts” (o concedìn il benefici de buine fede…) di spiegâ che cussì si taiarès dome la spese pai orghins rapresentatîfs: il cost dal president, dai assessôrs e dai conseîrs a rapresentin une part minimâl di un belanç provinciâl. Uficis, personâl, funzions… juste par dâ dome altris 3 vôs, ,a restaressin, cun ducj i coscj che a compuartin. Ma nol è cussì che si risolvin i problemis, ven a stâi cjapant dome cualchi cjapitul di spese e fasint strumentalizazion eletorâl e demagogjiche: la riforme e va pensade in maniere struturâl.
Se in Italie dome cualchi an indaûr e jere nassude une altre mode dal dut contrarie a cheste (no si contin tropis provinciis e provinciutis gnovis che a son nassudis in pôc timp tai ultins agns), in Friûl cuant che cualchidun al proponeve di istituî la provincie di Tumieç (il guvier regjonâl al jere di centriçampe), la int e à votât un referendum (chel colp, vêr) disint a clâr che la provincie di Udin e jere avonde. E somee preistorie ma al jere dome il 2004 e cumò il puest di Riccardo Illy, sostegnidôr de eventuâl gnove provincie cjargnele refudade dal eletorât, al è di Debora Serracchiani, che vuê e propon i consorzis di comuns al puest des provinciis. In Sicilie, il president Crocetta al à ubidît a cheste mode “tipicamente italiana” e lis à tiradis vie. Ma nissun nol dîs che la alternative proponude a son i consorzis di comuns che in realtât a son altris “provinciis” cun cda e framentazion dal teritori. Un esempli similâr chi in regjon al jere stât tentât cui Aster, volûts dal guvier Illy: al è evident che no àn vude furtune. Isal pussibil che o vin la memorie cussì curte?
Un altri probleme al è il discors de rapresentativitât: se chescj consorzis a deventin ents di secont nivel, ven a stâi ents dulà che i aministradôrs no vegnin elets, la int no podarà sielzisi il so rapresentant di aree vaste parcè che a vignaran nomenâts, par esempli, tra i sindics di chel comprensori. Seont noaltris i sindics a àn za masse ce fâ a viodi di fâ ben pal lôr comun e al è just che e sedi la int a dâ la responsabilitât di guvier al president de Provincie, elezintlu e domandant a lui di rispuindi des sôs azions. Cence contâ che une soluzion dal gjenar e podarès jessi doprade par fâ une sorte di “marcjât des poltronis” cussì cjâr a une cierte partitocrazie che noaltris no condividìn: al à di jessi il popul a sielzi i siei rapresentants e chescj a àn il dovê di mostrâ la muse e rispuindi des lôr azions.
Alore no si pues menâ il mus pe glace. La Provincie, o ent di mieç, e je une istituzion ricognossude tai ordinaments internazionâi, dulà che tra il comun che al viôt de aministrazion dal paîs e la regjon che si ocupe di legjiferâ a alt nivel, e je la Provincie che e à une funzion aministrative di aree vaste (in Ingletiere e tai Stâts Unîts lis clamin “conteis”, in Francie lis clamin “dipartiments”, in Gjermanie lis clamin “circondaris”). No si pues pensâ che i nestris sindics a vedin di lâ a Triest par ogni piçule robe: la Provincie e covente par jessi plui dongje e al servizi dal citadin, dai nestris paîs.
Cun di plui che i resints scandui a proposit di bêçs straçâts dai partîts a àn propit vût sede te Assemblee Regjonâl a Triest, no li des Provincis, che jessint plui dongje a son plui controlabilis: e sarès propit biele che la onde di moralizazion e dedi ancjemò plui podê al ent che al à dimostrât cui fats di jessi esempli dal malcostum de politiche!
Cence jentrâ masse su lis cuistions tecnichis par no fâle masse lungje, une riforme costituzionâl no je cussì imediade parcè che lis provinciis che a son previodudis tal titul V de Costituzion taliane e, cun di plui, la modifiche dai confins teritoriâi provinciâi a van decidûts ancje cuntun referendum tai comuns interessâts. Alore, stant che si met man al teritori e al statût de Regjon, pe eficience e razionalizazion al sarès miôr fâ la capitâl al centri de Regjon, Udin, plui comude par ducj, no? Sintìn ce che a disin i nestris concitadins ancje su di chel, no?
Ma tornant al teme de riforme dai ents locâi, la difese dal ent provinciâl no pues limitâsi a une bataie di bandiere. Il president Fontanini, ancje lant cuintri di une buine fete des fuarcis di centridrete, cualchi mês indaûr al à fat une propueste interessante e seont noaltris condivisibile: une riorganizazion dal asset istituzionâl regjonâl cu la definizion di une provincie uniche pal Friûl di une bande e la citât metropolitane di Triest di chê altre.
Cheste struture no dome e cjatarès une fonde storiche dant une juste impostazion a la “convivence” fuarçade che e dure di passe 50 agns di dôs realtâts tant difarentis (chê furlane e chê triestine), ma e rispuindarès ancje a cuistions pratichis. Fin cumò o vin fevelât di “contignidôr”, cumò o provìn a fevelâ dal “contignût”: o sin convints che un ent di mieç tra comun e regjon al coventi par vê un interlocutôr istituzionâl a puartade di man. Miôr decentrâ che acentrâ, parcè che Triest no je propit cussì dongje. Al è clâr che a la provincie i van delegâts une serie di podês e di risorsis par meti in vore la totalitât de ativitât aministrative di aree vaste: a la regjon, slizeride des funzions aministrativis, i varessin di restâ compits legjislatîfs e di rapuarts internazionâi, par esempli. Si varès duncje di scomençâ a pensâ a “mancul regjon e plui provincie”, plui dongje ai citadins e duncje plui controlabile.
O confidìn tal fat che diviers conseîrs de atuâl maiorance a son passâts par Palaç Belgrât, comprindude la gnove presidente Debora Serracchiani, e che passade la buriane eletorâl si rivedi a dâ une rispueste al Friûl, celebrant cussì in maniere degne i 50 agns di une regjon mâl nassude e che il stes Tiziano Tessitori nol voleve cussì.
✒ Christian Romanini
La ultime mode in Italie e je fevelâ di gjavâ lis provinciis: la elezion di Fontanini ise stade un referendum par mantignîlis?............
Cun 109.334 vôts cuintri i 89.772 di Andrea Simone Lerussi, l’on. Pietro Fontanini al è stât riconfermât president de Provincie di Udin, cuntun vantaç di 19.562 eletôrs che i àn riconfermade la fiducie a prin colp. E je vere che la percentuâl che i à evitât il secont turni e je stade piçule (0,03%), ma si à di tignî cont di plui elements e tra chescj de basse afluence che e à caraterizât cheste tornade eletorâl (51,53% dai 490.005 che a vevin dirit) e de campagne mediatiche che la mode taliane e à inviât cuintri dal ent provinciâl.


text:
La cooperazion teritoriâl e je une des stradis plui batudis par fâ sù la unitât de Europe. Meti dongje teritoris, economiis, culturis, popolazions par disvilupâ relazions e progjets, scjavaçâ confins e creâ colaborazions strentis e in plui setôrs, magari tra ex nemîs, par cumò al è ce che al somee di plui ae costruzion de Europe unide, fondade su pâs, disvilup, democrazie e dirits.
Cul passâ dal timp iniziativis di cheste fate a àn cjapât sù in maniere cressinte un implant istituzionâl. In cheste suaze a saltin fûr lis Euroregjons, sogjets che soredut tai ultins dîs agns a son calcolâts tant che chei plui adats par «promovi la cooperazion fra regjons frontalieris o altris entitâts locâls e autoritâts regjonâls», cemût che lis definive une Decision dal Parlament european dal 2005.
Chi di nô, cuant che si fevele di “Euroregjon”, si fâs riferiment prin di dut ae cooperazion teritoriâl tra il Friûl-VJ, la Carinzie, la Slovenie e in prospetive lis conteis di nordovest de Cravuazie. La idee di fonde e je chê dal adeguament de vecje Alpe-Adria ae situazion dal dì di vuê, cuntune struture di pueste par meti in vore inte maniere miôr progjets e iniziativis. La teorie e je deventade realtât, daûr des previsions dal Regolament CE n. 1082/2006, che al dissipline la istituzion, la struture e il funzionament dai Grups europeans di cooperazion teritoriâl (GECT).
Propit un GECT al è chel che al è stât metût adun de nestre Regjon, dal Venit e de Carintie. Il pas decisîf al è stât fat ai 27 di Novembar, cu la firme a Vignesie di statût e convenzion e in curt e varès di indotâsi ancje dai siei orghis eletîfs e des sôs regulis di funzionament par disvilupâ la cooperazion in diviers setôrs, a tacâ dai traspuarts, de energjie, de santitât e de culture.
La Euroregjon si clame “Senza Confini” – ma no podevino dâi un non miôr? – e cemût che si viôt e je ancje “cence Slovenie”. Di cheste mancjance e des declarazions fatis dai nestris sorestants in cont des sôs dimensions gjeografichis a divegnin diviersis domandis, a tacâ di chês sul rûl dal Friûl. Par cumò la presidence le à il Venit, la direzion la Carintie e la capitâl e je a Triest.
✒ Marco Stolfo
FRIÛL EUROPE. Euroregjon: “senza confini” ma cun cualchi pont di domande............
La cooperazion teritoriâl e je une des stradis plui batudis par fâ sù la unitât de Europe. Meti dongje teritoris, economiis, culturis, popolazions par disvilupâ relazions e progjets, scjavaçâ confins e creâ colaborazions strentis e in plui setôrs, magari tra ex nemîs, par cumò al è ce che al somee di plui ae costruzion de Europe unide, fondade su pâs, disvilup, democrazie e dirits.


text:
Statistichis demografichis
Utents principâi: citadins.
Descrizion dal servizi: l’ufici al coordene, al rileve e al elabore dâts pal ISTAT tal ambit dal sisteme statistic nazionâl, cuntun riferiment particolâr ae statistiche demografiche.
Vie pal an a vegnin fatis lis statistichis dai moviments demografics e indagjins specifichis predisponudis dal ISTAT (Indagjin su lis fameis, indagjin su lis fuarcis lavôr, indagjins sui consums des fameis, e v.i.).
Chi sot e ven dade la popolazion residente di Talmassons ai 31.12.2010.
Oms: 2.048 Feminis: 2.119 Totâl: 4.157
Statistichis demografichis tal detai a son sul sît e, plui in gjenerâl sul sît: www.istat.it


text:
In cheste rubriche, li che o fasìn i pulçs ai programs e ai protagoniscj de television furlane, cheste volte o fasarìn il contrari, dant rilevance ai protagoniscj furlans che si distinguin inte television taliane. L’ultin esempli al ven dal trop di furlans che a lavorin a SkySport24. Il cjanâl dal tycoon Murdoch – che si cjape dome vie satelit, comprant apont il “pachet sportîf” – al à imbarcjât ben trê gjornaliscj dai nestris, ducj passâts pe cjase mari di Telefriuli. E cun di plui, a son ducj sot i cuarante agns.
Il veteran al è Marco Caineri, di Tisane. I patîts dal balon lu ricuardaran par vênus contât lis impresis di Oliver Bierhoff, cuant che i dirits ju veve Tele+ e nissun al veve Tele+, si che al tocjave fidâsi des cronachis dî chê rêt de Patrie. Ete là che la Udinese al començave a metisi in mostre, fin dai Novante. Dopo vê lavorât par cinc agns a Telefriuli, seguint e comentant ancje lis impresis de Snaidero basket, Caineri si spostà a Milan, par “Antenna 3 Lombardia”, ocupantsi dal coordenament de redazion sportive. Cumò al è a Sky di cualchi an, simpri cun funzions di coordenament. Par chest, rarementri si lu viôt in video, sul 400.
Diviers il câs de bionde storiche, Giorgia Bortolossi. Che daspò jessi sparide dai scherms regjonâi, e je stade sielte de stesse emitent par ocupâsi simpri di Udinese. E cure propit i colegaments di Udin, cun telecronachis e intervistis fûr dal cjamp di balon. Preseade in redazion – a disin – pe competence, pe sigurece, pe voie di lavorâ e, da bon ultin, pe umiltât.
L’ultin acuist al è un zovin di Pasian di Prât, Francesco Cosatti, plui telegjenic di Caineri (prerogative indispensabil par lavorâ a Sky) e duncje doprât par seguî e par comentâ i gjornâi in video, a pene che a saltin fûr. In pratiche, al è lui che al da la svee e la buine gnot ai patîts de “pignate televisive” di Sky, componint une rassegne stampe di sport, traviers di un computer interatîf (touchscreen), sfiliant cui sei dêts pagjinis eletronichis e evidenziadôrs zâi virtuâi. E Cosatti – partît dal Gazetin e gavete a Telefriuli – cumò si gjolt ancje il so grup su Facebook: “Al touchscreen con Francesco Cosatti fans club”. Sottitul: “Per chi si sveglia con la rassegna stampa Skysport24 e per chi va a dormire con Francesco Cosatti al touchscreen!”. In dut, però, i simpatizants de rêt che à àn aderît a son dome 153.
Jan Toti
CULTURE – Furlans inte ItalTV............
In cheste rubriche, li che o fasìn i pulçs ai programs e ai protagoniscj de television furlane, cheste volte o fasarìn il contrari, dant rilevance ai protagoniscj furlans che si distinguin inte television taliane. L’ultin esempli al ven dal trop di furlans che a lavorin a SkySport24. Il cjanâl dal tycoon Murdoch – che si cjape dome vie satelit, comprant apont il “pachet sportîf” – al à imbarcjât ben trê gjornaliscj dai nestris, ducj passâts pe cjase mari di Telefriuli. E cun di plui, a son ducj sot i cuarante agns.


text:
A Barcelone ai 1 e 2 di Otubar si è davuelt il V seminari interladin di gjornalisim. La iniziative e je nassude midiant dal Istitût Ladin Furlan “pre Checo Placerean” (www.istitutladinfurlan.it) cu la poie de Agjenzie Regjonâl pe Lenghe Furlane (www.arlef.it).
La seconde zornade, in particolâr, e à permetût di cognossi «sul cjamp» lis esperiencis diretis di diviersis testadis catalanis (radio, tv e cuotidians) che a àn «viertis lis puartis» ai ospits furlans e ladins. Tra chestis, la esperience che e à plui impressionât pal ûs des gnovis tecnologjiis e je stade chê di Vilaweb, il prin cuotidian dome on line de Catalogne. Par cognossilu miôr o vin intervistât Vicent Partal, 49 agns, diretôr responsabil de testade.
Diretôr, nus disial i 5 ponts dal «Partal pinsîr» leât a la esperience catalane?
«Prin di dut si à di veicolâ la lenghe cu la inovazion (lenghe = inovazion, un concet che des nestris bandis al à tacât a fâsi strade dome tai ultins agns, ndr). Secont element al è il rûl de Universitât e de societât civîl (borghesie) che chi a àn vût un rûl clâf e strategjic sburtant une vore (robe che in Friûl e je une vore mancul sintude, baste viodi lis declarazions di Alessandro Calligaris, president regjonâl dai Industriâi su «Realtà industriale» di Novembar, ndr). Tierç consei che o doi al è che si à di pontâ al concet di glocâl (vê une vision locâl, fevelant la nestre lenghe, par vê une funzion globâl)– Chest parcè che no si à di vê un ategjament sotan te globalizazion, ma rindisi cont che la universalitât si le à dome cu la valorizazion ancje de nestre lenghe particolâr.
E last but not least, rivâ a mostrâ che ancje tal forest la lenghe locâl e je stade preseade, al jude a movi la braure a nivel interni (Google al nas tai Usa, ma za di cualchi an i aministradôrs di chest famôs portâl di ricercje su Internet a àn decidût che il Catalan al à di jessi une des 40 lenghis dopradis dai lôr utents: ancje in Catalogne lis robis si son mioradis cuant che il guvier locâl al à viodût che la lôr lenghe e jere preseade fûr dai confins, ancje di un colòs come Google)».
Vignint a Vilaweb, cuant nassie la testade?
«Tal 1995».
Parcè dome online?
«O cirivin di intivâ la maniere di fâ gjornalisim in linie. Noaltris fondadôrs o jerin gjornaliscj tradizionâi, che o vevin lavorât te stampe, te radio, te television…»
Cemût sêso partîts?
«E je une imprese privade, i doi socis a àn metût dal lôr i prins bêçs».
Trope int lavorie cumò?
«Cumò o lavorìn in 23 di nô».
Trops letôrs vêso ogni dì, e ogni mês?
«O vin tor dai 300.000 letôrs singui (numar di letôrs calcolât escludint chei che a fasin plui visitis)».
La publicitât trop rapresentie in pencentuâl des jentradis?
«Il 65% des jentradis a son publicitât».
Internet trop aial judât la lenghe catalane?
«E je stade un grant strument di difusion pal catalan e di braùre, dopo che o sin rivâts a vê il domini .cat».
Il nivel di scolarizazion in lenghe catalane trop aial favorît la azion dai tradutôrs volontari?
«Sì al è clâr. Di fat, ancje midiant di chest e je nassude Softcatalà, une organizazion di volontaris che a tradusin programs informatics par catalan www.softcatala.cat».
Cun dutis chestis fuarcis in cjamp, la lenghe catalane ise salve
o ise in pericul?
«O pensi che ore presint il catalan nol sedi in pericul. Ma o vin simpri plui dibisugnis, simpri di plui».
Su la television ce pensial?
«L’avignî nol è il digjitâl terestri, ma la television “a la cjarte”: il podcast al superarà il concet tradizionâl de television parcè che la int e sielzarà «cuant» e «ce» viodi cence spietâ lis trasmission denant dal “casselot”. Une sezion li che o stin investin e je propit chê di Vilaweb TV».
Lui al è ancje responsabil de comunicazion dal coordenament indipendentis, ce nus contial di chescj referendum
pe indipendence?
«Al è un moviment di base locâl che al prove di dimostrâ che la Catalogne e je preparade par frontâ un procès di indipendence dentri de Union Europeane».
Christian Romanini
ATUALITÂT – Te ete Glocâl, la lenghe e je inovazion............
A Barcelone ai 1 e 2 di Otubar si è davuelt il V seminari interladin di gjornalisim. La iniziative e je nassude midiant dal Istitût Ladin Furlan “pre Checo Placerean” (www.istitutladinfurlan.it) cu la poie de Agjenzie Regjonâl pe Lenghe Furlane (www.arlef.it).


text:
In Friûl il dibatit su lis elezions catalanis al à cjatât sugjeriment tai titui dai gjornâi di chenti, che a àn titolât a fuart su la vitorie dai indipendentiscj, tant che al semeave cuasi un anunzi de separazion fra Spagne e Catalogne.
“Intal senari european complès di vuê, la creazion di un altri piçul Stât o in gjenar lis framentazions no puedin jessi un fatôr di vantaç par nissun, ni par chel Stât e nancje pe costruzion di une Union Europeane federâl e regjonaliste”. Par Serracchiani “oponisi cun durece aes aspirazions di autonomie de Catalogne, cemût che al à fat in clâf centraliste il Guvier Rajoy, al è stât falât e al à provocât reazions che si son viodudis intes urnis”. Po dopo, e cjape ancje jê la ocasion pâr fevelâ di cuistions locâls: “I rapuarts tra lis autonomiis regjonâls e i podês centrâi dal Stât – e à zontât – a varessin di jessi simpri impostâts sul dialic, su la ecuitât e su la solidarietât. Un rapuart che in Italie si fâs cu lis relazions istituzionâls e finanziariis tra il Stât e lis Regjons autonomis, prin di dut cun chês virtuosis”.
Il President de Provincie di Udin Pieri Fontanini al à aprofitât par tornâ a bati su une cuistion furlane: “Ancje il Friûl che al sedi determinât intal difindi la sô identitât, sostignint la iniziative referendarie pe istituzion di dôs areis autonomis, il Grant Friûl e Triest”. Al è l’apel che al à indreçât ai furlans. “Chel catalan al è un altri risultât impuartant pai piçui popui europeans dopo il sucès dal Scottish National Party de Vierte passade; chestis dôs comunitâts, esprimint in mût compat il lôr vôt, fasint jeve suntun sens identitari fuart e di apartignince ae lôr tiere, a rivaran a fâ sintî di plui la lôr vôs e a dâi cussì concretece ai lôr dirits e aes lôr rivendicazions. I risultâts de Scozie prime e de Catalogne dopo, a son riferiments ancje par altris popui che a podaressin pontâ a rivâ ai stes obietîfs”, al marche Fontanini. “Intal vôt di îr, i valôrs identitaris fuarts di un popul a àn fate la diference: lidrîs, culture, storie, autonomie. Elements di no sotvalutâ”.
Ancje Zuanfranc D’Aronco al aprofite dal spont catalan par fevelâ de situazion furlane: “La int e je atirade simpri di ce che al è grant. Ma la Catalogne e à dome 7 milions di abitants. La Slovenie a ‘nd à doi, e e je deventade un Stât. Il Friûl a ‘nd à un, e a ‘nd è altris ben plui piçui. Forsit che i dirits storics, gjeografics, economics, linguistics si misurin a pês? I nestris governants invezit a procedin lant bande l’acentrament su scjale comunâl, provinciâl, regjonâl, nazionâl.”
Par Sergio Cecotti, ex sindic di Udin e ex President de Regjon: “Nô o vin il probleme di Renzi, lôr chel di Rajoy. Dôs figuris che a àn in comun tancj ponts negatîfs. I catalans, però, a àn la fortune che di chi a pôc Rajoy al larà vie. Renzi al fâs passâ tant che inovativis lis sôs propuestis centralistichis, ma a son concezions che a jerin za stravecjis intal 1830.” E ancje lui al va indevant fevelant di Friûl: “O vin di creâ une coalizion là che lis variis animis de regjon si dedin dongje par difindi la specialitât cuintri il progjet Renzi-Verdini di riduzion des regjons. Une coalizion teritoriâl che e tegni dentri dutis lis sensibilitâts politichis presintis in Friûl-VJ. Là che a sedin personis che a fasin riferiment sedi al centridiestre sedi al centriçampe, e che no vuelin l’anulament de specialitât. Nol è un moviment autonomist, ancje se i autonomiscj a àn di fâi part”. ❚
Redazion
I coments. Par Fontanini “riferiment par chei altris popui”, Serracchiani “nol conven”, par ducj un spont par fevelâ di cuistions di chenti............
In Friûl il dibatit su lis elezions catalanis al à cjatât sugjeriment tai titui dai gjornâi di chenti, che a àn titolât a fuart su la vitorie dai indipendentiscj, tant che al semeave cuasi un anunzi de separazion fra Spagne e Catalogne.


text:
La musiche furlane chest an no festeze dome il bas di Sedean Plinio Clabassi (1920-1984), vôs portentose dal Friûl stimade in dute Europe in virtût di une grande cariere che lu à viodût cjalcjâ i palcs dai teatris di Opare plui impuartants, insiemi a orchestris, diretôrs e soliscj tra i plui cognossûts su la sene internazionâl, come che o ai bielzà vût mût di scrivi.
◆ Lant in ordin di nassite (lassant di bande il cjâr Pauli Diacun, nassût vadì tal 720, che par lui nô par prins o vin invidât ae realizazion di events celebratîfs che però – vûstu pal Covid ma no dome par chel – no si son ni viodûts ni sintûts, se no cualchi aparizion timide), o vin altris oms di musiche dal Friûl di fâur fieste in chest 2020 che al sta par finî. Cence volê jessi esaustîfs tal nomenâju ducj, e sigûr cualchidun al scjampe, a son trê i personaçs de storie musicâl furlane che o ai voie di ricuardâ. Tal ordin: Lambert Courtois, Narciso Miniussi e Jacopo Bartolomeo Tomadini.
◆ Il prin, di origjin francese, si pense che al sedi nassût tal 1520 e, dopo vê zirât tra Dubrovnik, Rome e Verone, al è rivât a Udin clamât dal cjapitul dal Domo par sostituî par cuatri agns il roman Ippolito Chamaterò ae vuide de capele musicâl. Fat un bon servizi, al à ricevût ducj i onôrs par cjatâ bon acet a Viene ae cort di Massimilian II. Il Friûl i à puartât ben!
◆ Un altri al è il ben cognossût pre Jacopo Bartolomeo Tomadini e a lui al è titulât il Conservatori di Udin. Nassût tal 1920 a Cividât, al è considerât il plui grant nestri compositôr dal secul XIX, stimât di compositôrs impuartants: tra ducj, o nomeni il pianist ongjarês Franz Liszt. Autôr di grandis pagjinis di musiche sacre ma no dome, al è stât tra l’altri protagonist de Associazion Nazionâl di Musiche Sacre dedicade a Sante Cecilie, intal moviment di restaurazion de musiche liturgjiche clamât “cecilian”. Si à simpri di tignîsi iniment dal bon Tomadini.
◆ A sierâ il cercli des celebrazions musicâls furlanis in chest 2020, o nomeni Narciso Miniussi, nassût tal 1920 a Foian, deventât ancje lui predi; si lu ricuarde tant che diretôr dal Côr de citât di Gardiscje e compositôr di bielis musichis sacris in latin e in talian, in plui che di elaborazions rapsodichis di vilotis furlanis, tant che “Lusôr di lune”, “Splendôr di stelis” e “Lancûr e gjonde”.
◆ I inovâi a son impuartants, sedi chei musicâi che ducj chei altris. No tant par visâsi che une o un al è nassût o al è muart intune date che e riclame chê che o stin vivint. Plui che altri a son impuartants, sedi chei biei che chei bruts, par vê iniment che une o un, di cuant che al è nassût e fin che al è muart, al à fat alc che al merete di jessi continuât, o almancul ricuardât, e ancje ricuardât par no ripetilu. Dut câs conservât, se o volìn che la storie e resti une mestre di vite. ❚
Inovâi par no dismenteâ che la storie e je mestre di viteAlessio Screm
La musiche furlane chest an no festeze dome il bas di Sedean Plinio Clabassi (1920-1984), vôs portentose dal Friûl stimade in dute Europe in virtût di une grande cariere che lu à viodût cjalcjâ i palcs dai teatris di Opare plui impuartants, insiemi a orchestris, diretôrs e soliscj tra i plui cognossûts su la sene internazionâl, come che o ai bielzà vût mût di scrivi.


text:
Al è rivât ancje chest an il timp di Pasche, un timp di cincuante dîs di fieste che nus ricuarde la peraule di Nietzsche cuant che al dîs che lui al preferissarès viodi i cristians a gjoldi e a cjantâ invezit di cjatâju cu la muse lungje e pronts a sentenziâ.
Pasche e vûl dî «passaç»: passaç dal scûr de gnot a la lûs dal dì, de sclavitût a la libertât, de pôre che ti cope a la resurezion de vite.
Za la biele stagjon nus invide a fâ chest passaç: metìn alore un macetut di violis su la taule di cjase, vierzìn il balcon al soreli e, se nus è permetût, anìn a cjaminâ par un troi di campagne o tal bosc: li, dut nus vise che la vite e florìs. La creazion e rît, e gjolt, e va in amôr. E je cheste la prime Pasche, chê che inte filosofie greghe antighe si sa che e torne di necessitât an par an. Al è vêr: al è il cicli dal eterni tornâ, ma al è ancje un tornâ che al ven a dânus vite.
Cirî di gjoldi dal grant passaç de biele stagion al è za fâ Pasche.
Al è di pôc passât il trê di Avrîl cui festegjaments pal aniversari dal 1077, la date de indipendence dal Friûl. Mi domandi: «Ise Pasche pal nestri popul?». Ma! O dîs di sì e o rispuint di no. Il nestri Friûl al è come i poleçuts di cuant che o jeri frut. Intun recès de legnere la glogje e covave i ûfs; jo o levi cidin a scucuzâ e une biele dì o cjatavi i poleçuts a sgambetâ. Al è chest il popul furlan: poleçuts che a piulin e a sgambetin, intant che l’ucielat al vultuline in cîl par plombâ e sdranâ. Nô o stin scjavaçant il Mâr ros e o cjaminìn viers la Tiere promesse, ma o vin ancjemò dibisugne di fâsi fuarts intai dirits de persone umane e dai popui minoritaris.
La Pasche de glesie e la mê Pasche di predi e di om mi fasin tant pensâ. Di fat, al è facil fâ lis celebrazions dal Tridui di Pasche memoriâl dal passaç di nestri Signôr de muart a la vite; al è tant plui dificil vivi chel misteri grant e trement, tragjic e sflandorôs che se nol reste peât a la vite e a lis tragjediis di vuê al riscje di deventâ une pie ilusion, une devozion o un grant imbroi.
Ducj pues gjoldi de muart e de resurezion tôr di une crôs che e reste un toc di len o daprûf di un ceri che al è dome une cjandele; ma ce tant dure che e je fâ Pasche intes situazions di dolôr e di muart che o vin tor di nô savint, inte fede, che dome riscjant la nestre muart in chê muart, propit de muart e vignarà la vite. E fin culì, o ai avonde ce pensâ, scrutinâ e domandâ perdon par me.
Pier Pauli Pasolini al rimproverave a la glesie propit la incoerence di no vivi il misteri di Pasche e par chest, al diseve, e je destinade a murî: parcè che no riscje di murî a se stesse par salvâ il mont di vuê. O volarès sbaliâ: mi somee che la glesie e cjacare tant di Pasche, ma e reste sierade, no si vierç a un gnûf umanesim e a lis grandis concuistis che a dan anime a la nestre societât; no rive a fâ il passaç, no fâs Pasche.
Intant che o scrîf, un canarin al cjante; pre Antoni di sabide sante ju meteve in glesie a cjantâ dongje dal sepulcri dal Signôr; e jere la vite in compagnie de muart. E je cheste la Pasche: savê che in cualchi maniere, soredut tal dolôr, nuie al larà pierdût: la vite simpri e resurìs. E je cheste la utopie umane e la realtât cristiane. Par chest tocje cjalâ a la biele stagjon, ai poleçuts, a un canarin; tocje simpri tornâ a cjatâ il gust di ridi e di cjantâ. Ancje, forzit, cu lis feridis intes mans e tai pîts, come Crist.
pre Tonin Cjapielâr
MEDITANTLIS TAL SO CÛR. Il passaç di Pasche............
Al è rivât ancje chest an il timp di Pasche, un timp di cincuante dîs di fieste che nus ricuarde la peraule di Nietzsche cuant che al dîs che lui al preferissarès viodi i cristians a gjoldi e a cjantâ invezit di cjatâju cu la muse lungje e pronts a sentenziâ.


text:
La cuistion des centrâls e de lôr sigurece e je tornade in prin plan a nivel mondiâl dopo dal taramot di 9 grâts Richter che al à tibiât il Gjapon ai 11 di Març stâts e il tsunami che al è scaturît, copant almancul 27 mil di lôr su la cueste orientâl dal paîs e fasint dams une vore grivis al implant di Fukushima (l’acent al va su la “i”). La situazion no je nancje di meti cun chê che si ve in ocasion dal plui grâf incident nucleâr de storie, vâl a dî chel capitât ai 26 di Avrîl dal 1986 (juste 25 agns indaûr) te centrâl di Černobyl’, in Ucraine. Come in chê volte, i guviers dai paîs che a àn sul lôr teritori implants nucleârs o che a àn chê di tirâ sù gnovis centrâls si domandin ce fâ. In dì di vuê, i reatôrs atîfs in dut il mont a son 443, pe plui part tai Stâts Unîts, France, Gjapon e Russie. Di bande sô, la canceliere todescje Angela Merkel, subit dopo de tragjedie dal Gjapon, e à sigurât che il so guvier al larà indevant sul troi che al puartarà tai prossims agns ae dismission totâl des 17 centrâls inmò in vore in Gjermanie.
REFERENDUM_ In Italie il guvier al à fat un pas indaûr, lassant in bande il plan proponût dal esecutîf trê agns indaûr par tornâ ae produzion di energjie nucleâr.
E chest di là dal referendum che si tignì tal Novembar dal 1987, cuant che l’80 par cent dai votants si disè cuintri de costruzion di implants sul teritori talian. Viodint la intenzion dal esecutîf di tornâ al nucleâr, l’an passât si tacà a cjapâ sù firmis par dâi vôs di gnûf ae int in maniere direte midiant referendum. La consultazion che e jere in calendari ai 12 e ai 13 di Jugn e je stade “disvuedade” midiant il stop (dome momentani?) dal plan par tornâ al nucleâr.
DONGJE CJASE_ Chi in Friûl o vin a ce fâ cuntune centrâl, ancje se no si cjate sul nestri teritori, zaromai di uns trente agns in ca. O stin fevelant dal implant logât dongje Krško, in Slovenie, sul flum Save, in rie drete a uns 80 km di Lubiane, 60 di Maribor, 40 di Zagabrie, 15 dal confin cravuat. Ancje il Friûl, si capìs, al è tacât: Udin si cjate a 170 km, Gurize a 145. Une centrâl “di cjase”, che in câs di incidents grâfs e podarès puartânus no pôcs fastidis.
TONDO_ Stant il bloc dal progjet dal guvier talian pal nucleâr e viodint ce che si riscjie tirant sù un implant sul propri teritori, il president de Regjon Renzo Tondo al sburte za di un pôc par rivâ a un acuardi cu la Slovenie par gjestî, finanziâ, slargjâ e modernâ Krško. Une richieste di colaborazion che e à vût une rispueste une vore clipe di bande dal guvier sloven e dal gjestôr de centrâl, che e furnìs ogni an passe un tierç di dute la energjie che si consume in Slovenie. Cun di plui, l’implant, tirât sù ancjemò tai agns de Jugoslavie, al è a miezis jenfri Slovenie e Cravuazie (viôt box ca sot).
TARAMOTS_ Un altri cantin di no dismenteâsi al è chel de sismicitât de aree li che e je logade une centrâl. Come il Friûl, ancje la Slovenie e à vût dilunc de sô storie taramots pluitost fuarts. Un dai ultins (5,6 grâts de scjale Richter) si è vût ai 12 di Avrîl dal 1998, tibiant la Alt valade dal Lusinç. Par altri, come che o viodês te cjartute inte pagjine, une des areis a plui grant pericul di jessi sogjete a taramots e je propi chê di Krško.
INCIDENTS_ Stant che in dì di vuê no esist nissune centrâl dal dut sigure, ancje chê di Krško e à vût i siei incidents. Un dai plui preocupants, che però, stant ai responsabii, nol à fat jessi fûr fughis radioativis, al è stât chel dai 4 di Jugn dal 2008, cuant che il reatôr al fo distudât par vie di une pierdite dal licuit di disfredament. Altris voltis, tai ultins agns, l’implant al è stât fermât: la ultime volte a pene ae fin di Març di chest an, cuant che par un vuast al gjeneradôr idraulic e ae pompe eletriche dal reatôr la centrâl e fo fermade par une setemane.
“REFUDONS”_ Dulà vano a finîle i scarts de produzion di energjie, che a restaran radioatîfs par milenis, che e da fûr la centrâl? Pal moment a vegnin ancjemò ingrumâts sul puest, ma dentri di chest an si scugnarà tirâ fûr un altri sît di pueste. In plui, la Cravuazie tant che paîs co-proprietari e varà di cjapâsi sù il caric di badâ ae metât dai “refudons”. E di agnorums in ca la Austrie e domande in vie uficiâl la sierade dal implant, tignût “vecjo e pericolôs”.
ALESSIO POTOCCO
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Chest librut al è il risultât di un lavor fat dai fruts des cuintis de Scuele Elementâr di Basilian tal an 2012-2013.
I fruts e àn prime scoltât cualchi flabe di Esôf voltade par Furlan di Prè Toni Beline e dopo, judâs de mestre e àn liberât la fantasie par imagjinâ une secuence di disens che dopo son deventâs fumet.
Cualchi frut, ispirât e plen di buine volontât e fantasie, al à ancje provât a scrivi une storie.
E àn metut passion, sperin che us plasi!!!
La mestre Elisa Pavan e ducj i frus des cuintis
Scarica il libricino in formato pdf


text:
✽✽ O scugnìn simpri visâsi une definizion preziose che cun chê Sergio Salvi al à judât ducj a fâ clarece su cui e ce che o sin a pet dal stât talian: o sin citadins talians di nazionalitât furlane. Cussì a varessin di stâ lis robis dal pont di viste istituzionâl, ancje se la seconde part de asserzion no ven ciert rispietade de Republiche.
✽✽ Chest nol gjave che a cheste o vin di fâ riferiment cuant che in bal a son cuistions che a rivuardin l’asset gjenerâl dal Stât e soredut la cjarte princip dai dirits e dai dovês, ven a stâi la Costituzion.
✽✽ Un just svicinament al referendum pe sô revision, che si tignarà in Otubar, secont me al à propit di partî dal fâ proprie – in dutis lis sedis, ma ancje intal nestri mût di resonâ, di metisi devant de cuistion – la afermazion di Salvi.
✽✽ Cuntune premesse necessarie: cheste e je buine se ducj i doi i tiermins de definizion a vegnin rispietâts. Al vâl a dî: mi ricognòs citadin talian inte misure là che o ven ricognossût tant che furlan. Se al salte chest “acuardi”, al salte ancje il binomi istituzionâl.
✽✽ Ce compuartial inte disposizion politiche di assumi sul referendum volût dal guvier Renzi?
Il prin efiet al consist intal no fâsi strissinâ de logjiche dai partîts talians, ducj a pro o cuintri dome par mantignî il lôr podê, indebilî l’aversari, creâ gnovis clientelis.
✽✽ Il secont al permet di no colâ inte ideologjie des formazions. Il tierç al permet di podê cjalâ aes riformis costituzionâls partint dai interès dal Friûl e de sô int.
✽✽ Si trate di meti devant dai nestris voi cuâi spazis che e consintive la Costituzion in vore pe nestre specialitât, pe cressite pussibile de autonomie, pe nestre nazionalitât, e ce che e previôt invezit chê “revisionade” dal parlament di cumò.
✽✽ E je in fonts une sielte facile, di là apont dai schemis dai partîts e dai moviments talians: cui che nus vûl ancjemò “sclâfs di Rome” o cui che al acete la nestre diversitât. ❚
✒ Dree Valcic
(L)INT FURLANE. Furlans e Stât talian............
✽✽ O scugnìn simpri visâsi une definizion preziose che cun chê Sergio Salvi al à judât ducj a fâ clarece su cui e ce che o sin a pet dal stât talian: o sin citadins talians di nazionalitât furlane. Cussì a varessin di stâ lis robis dal pont di viste istituzionâl, ancje se la seconde part de asserzion no ven ciert rispietade de Republiche.


text:
_ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ , _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ .
il c_ _ _ _ _ _ o di "_ _ _ _ _ _ _ o u_ _ _ _ " è p_ ù e_ _ _ _ _ _ e n_ _ _ o s_ _ _ _ , n_ _ _ a m_ _ _ _ a e a_ _ _ e f_ _ _ e d_ _ _ _ _ , c_ _ e la r_ _ _ _ _ _ _ _ _ e in c_ i il b_ _ _ _ _ o c_ _ _ _ _ _ a ad a_ _ _ _ _ _ _ i s_ _ _ _ o g_ à v_ _ _ o il t_ _ _ o a_ _ o di v_ _ _ .
il co_ _ _ _ _ o di "s_ _ _ _ _ _ o um_ _ _ " è più ev_ _ _ _ _ e ne_ _ o sp_ _ _ , ne_ _ a mu_ _ _ a e al_ _ e fo_ _ e d’_ _ _ _ , co_ e la re_ _ _ _ _ _ _ _ e in cui il ba_ _ _ _ o co_ _ _ _ _ a ad al_ _ _ _ _ _ i sp_ _ _ o già ve_ _ o il te_ _ o an_ o di vi_ _ .


text:
Rem Spicemei, di Visepente al à tai dîs passâts mandât une letare ai gjornâi par rivendicâ un dirit: chel di jessi ricognossude la nestre lenghe ancje tune suaze come che dal censiment (che si fasarà tal 2011), midiant de aplicazion de leç nazionâl, e di une leç naturâl, che e à di rispietâ ce che al è un om. Za tal 2001 al veve marcade la cuistion.
Parcè contestâ la formulazion dal cuestionari dal censiment?
Parcè che scrit di plante fûr intune lenghe che no je la mê o, miôr, la nestre lenghe storiche; che chê taliane, che al è stampât il cuestionari, e je par nô une lenghe impuartade, anzit, imponude.
Mi soi metût a scrivi al Sindic parcè che o pensavi e o pensi che al sedi un gno dirit chel di jessi rispietât inte mê identitât e dignitât linguistiche. Il Sindic al è il prin scjalin, chel plui dongje, e i ai domandât prin a lui che si movi par fâ valê un dai miei dirits naturâi.
Cheste iniziative no puedie jessi un pussibil strument di discriminazion?
Alore, cognossint un tic i furlans, al va metût in cont di cetant che a son stâts colonizâts ancje culturalmentri e, massime, linguistichementri. Ma jo o crôt che un dirit al vâl ancje se a domandâlu al è dome un o cualchidun. Al va dit, ancje, che se un al vûl menâ il mus pe glace al cjate simpri la maniere par fâlu, ma chest nol fâs altri che lâ a discapit de sô anime.
Il strument dal Censiment, isal il mût just par clamâ la atenzion su la nestre partignince?
Ogni at public al è pertinent par riclamâ la aplicazion di un dirit. La nestre lenghe le vin ereditade par vie orâl: di bocje in bocje, cuissà di cetantis gjenerazions in ca. Sì, e jere une lenghe “contadine”, funzionâl al mont contadin, che chi di nô al à tignût dûr fintremai a cualchi disine di agns indaûr, cundut che il stât Italie, di cuant che cu la prepotence al à metût pît chenti, lis à inventadis dutis par fânuse butâ di bande, cence rivâ adore dal dut. Par altri, dutis, o scuasit, lis lenghis a son stadis contadinis, par vie che chê e jere la viere condizion economiche dai popui de Tiere.
In ogni mût, di cualchi disine di agns in ca, chel mont nol esist plui nancje chenti. L’implant economic al è dut un altri e, ancje se une vore di robis si àn mudadis, fasintnus ancje stâ miôr, il mudament al è stât contrari pal passaç de nestre lenghe di une gjenerazion a di chê altre. Cence dismenteâ che il stât Italie, massime doprant la scuele dulà che i capitave chê mularie tenarute che i leve cussì ben di pleâle de sô bande, al à fat disastris. E son une vore lis gjenerazions passadis inta chel tamês, e i risultâts ju vin sot dai voi. Cussì la nestre lenghe e je daûr a piulâ e un spieli si viodilu a clâr stant che si sintile a fevelâ simpri di mancul, che i gjenitôrs, colonizâts, no le passin ai lôr fruts. Bisugnarà ben domandâsi il parcè di un fat dal gjenar!
O vin bisugne di cjapâ timp, di cirî di puartâ la nestre lenghe sul plan de normalitât, come che lu domande la logjiche e il timp di cumò.
Dî di no al Censiment come che al è stât pensât a ce coventiâl in struc?
Al covente di dî vonde a ogni sorte di sotanisim, e ancje chel leinguistic al è un sotanisim che si mene daûr un slac di conseguencis. E je ore di finîle cu la sflocje des lenghis piçulis: che ogni lenghe e je nassude piçule, come che al sucêt par ogni creature. O un valial dome se al è grant, e magari prepotent.
O vin dafâ cuntun stât centralist e nazionalist, che al à vût bisugne di un secul e mieç, dibot, par ricognossi che o vin une lenghe. E cumò, ancje se i à tocjât di ameti la sô esistence, si lambiche a cirî di fâle murî par mancjance di nudriment: si lu viôt a ogni pît alçât. Duncje, no vin di pierdi nissune ocasion par mostrâ che, no cate chest stât cence piç di rispiet, o sin decidûts di no molâ par fâ in maniere che la ereditât che nus àn lassât i nestris vons o vedin di podê lassâle a lis gjenerazions a vignî.
BIOGRAFIE IN STRUC_ Rem Spicemei (n. Visepente, Basilian 26.11.1936) artesan e animadôr culturâl (Clape culturâl vierte furlane). Al è stât redatôr dal periodic “Saborâ” nassût tai agns Otante e al à colaborât ancje cu la Patrie dal Friûl. Di agns al è impegnât tal moviment autonomist furlan. Al è ancje pacifist, antimilitarist dongje dal moviment No-Amx che al proteste pe presince des basis aeronautichis militârs in Friûl. Al à voltât par furlan “Desiderio del sabato sera” di L. Candoni.
Mauro Della Schiava
ATUALITÂT. Censiment? Ancje par furlan............
Rem Spicemei, di Visepente al à tai dîs passâts mandât une letare ai gjornâi par rivendicâ un dirit: chel di jessi ricognossude la nestre lenghe ancje tune suaze come che dal censiment (che si fasarà tal 2011), midiant de aplicazion de leç nazionâl, e di une leç naturâl, che e à di rispietâ ce che al è un om. Za tal 2001 al veve marcade la cuistion.


text:
Plui di 40 musiciscj, dai 18 ai 25 agns, tal gnûf progjet de Fondazion Bon di Colugne
E je nassude in Friûl une gnove orchestre, ben divierse des formazions come che o sin usâts a intindi. Si clame “Orchestra Giovanile Alpina”, un progjet ideât e puartât indenant de Fondazion Luigi Bon di Colugne inte suaze dal bant di concors che e à vinçût, promovût de Regjon Friûl-Vignesie Julie tal cuadri di “Tumieç Citât Alpine”.
E je une orchestre che e conte plui di cuarante zovins musiciscj che a vegnin dal Friûl, dal Venit, de Val di Aoste, de Lombardie, de Austrie e de Slovenie. Zovins sì, ma no inesperts. Parcè che la plui part di lôr e je bielzà diplomade tal lôr strument, altris a stan fasint masterclass e cors specialistics in istituzions musicâls europeanis impuartantis, e par jentrâ a fâ part de “Orchestra Giovanile Alpina” a àn vût di passâ audizions par nuie facilis.
Cussì, dopo diviersis provis e selezions, la scuadre e je stade ben definide e al so interni a son stadis costituidis ancje siet formazions di musiche di cjamare par doi, trê, cuatri strumentiscj. Un percors formatîf cetant impuartant che al permet a chescj zovins mestris di fâ esperience, sedi intune orchestre sinfoniche, sedi in formazions plui ristretis. Il dut curât dal famôs clarinetist furlan Claudio Mansutti, che al è ancje il diretôr artistic de Fondazion Luigi Bon e di une scuadre di professioniscj de nestre regjon tant che il diretôr di orchestre Paolo Paroni, il sopran Anna Maria Dell’Oste e la pianiste Federica Repini.
Grancj e adolessents insiemi, par une esperience educative e artistiche che e à vût cetancj preseaments in ocasion dai doi concierts inaugurâi che a son stâts fats ai prins di Fevrâr a Pagnà e a Mueç. Un programe musicâl cence dubis impegnatîf – incentrât su doi compositôrs definîts “parincj”, Mendelssohn e Haydn – cetant ben eseguît, par une grande formazion, compagnade dal Côr dal Friûl-Vignesie Julie, cu la direzion di Paroni e ospits i soliscj Anna Maria Dell’Oste e il gjaponês naturalizât furlan Hao Wang. Une des particolaritâts plui interessantis di cheste zovine orchestre e je che i siei elements si inviin in cheste maniere a un percors professionalizant. No dome pal fat che a àn mût di studiâ i plui varis repertoris, cun int di nomee internazionâl, ma ancje e soredut parcè che lis lôr performances a vegnin paiadis, come ancje lis trasfiertis e i concierts che a àn bielzà in programe par cheste Primevere e Istât. Une orchestre di stâi daûr.
Alessio Screm


text:
… Istitût Bearzi di Udin
Domenie passade a si è concludût il cors di patinaç corse, li dal centri Bearzi di Udin, tignût dal istrutôr Paoli Bomben dal trop skating Comine di Pordenon, un patinadôr cetant bulo che nus à mostrât la tecniche juste par cori cun i patins.
Un graciis a Carla dal trop inlineskateschool di Udin par vê inmaneât un cors cetant istrutîf.
Mandi a ducj !
… progjets di ristruturazion
Li dal munistîr di S.Marie in Val si puedin viodi, dal 6 di Avrîl fin ai 18 di Mai 2014, i progjets par meti a gnûf la stazion viele dai trens di Cividât. Di fat il Comun al à pensât ben di mostrânus cemût che a vignarà il gnûf museu de Prime Vuere Mondiâl. E za la stazion e deventarà un museu, ma ce che nus covente un museu de vuere mondiâl a Cividât ❓
No son za cetancj ator? E la int no varès miôr lâ a viodi i puescj indulà che si à combatût fasintsi une biele cjaminade pluitost che sta sierade intun museu?
Pussibil che dinissun e vedi vude une idee un pôc plui origjinâl e pratiche?
La mê idee e sarès chê di ristruturâ la viele stazion dai trens fasint une palestre par rimpinâsi che e podarès restâ vierte ducj i dîs de setemane e puartâ chenti cetante int stant che culì dongje no a’nd è. Ce pensaiso di cheste idee? O pûr volêso proponi voaltris alc di diviers ?
😎
… il leam cun lis nestris lidrîs
Il 3 di Avrîl dal 1077, co il patriarcje di Aquilee Sigjeart di Tengling al ricêf a Pavie la investidure feudâl bande di Indrì IV, al nas il Stât Patriarcjâl furlan, ven a stai la Patrie dal Friûl, une istituzion che e larà indenant fintremai il XVIII secul. Il stât feudâl, une vore plui grant dal Friûl di vuê, tal imprin al jere vuidât dai patriarcjis di divignince todescje e a darà cetant lustri ae nestre tiere tant di fâle deventâ un pont di riferiment economic, politic e culturâl a nivel european. Il pês che e veve la Patrie i à permetût ai patriarcjis di no interessâsi di papis e rês. Di fat Ricart Cûr di Leon chenti al è stât fat presonîr di Gofrêt, tant che al cirive di tornâ viers cjase, di li si dîs che e sedi nassude le conte di Robin Hood.
Si che duncje, cul fat che il patriarcje Sigjeart tal 1077 nol jere plui dome vescul ma ancje cont, e scomence la storie dal Stât indipendent furlan de Ete di Mieç.
Dal 1077 indenant, il Friûl al è un Stât tant indipendent che al à parfin un parlament. Nô o vin i documents di une riunion dal parlament furlan vincj agns prin di chel che i storics talians e inglês a disin che al è il parlament inglês. Dal 1200 nô o vevin za il parlament, ma il nestri nol jere come chel inglês. Chel al veve une sole funzion: che il re nol podeve imponi une tasse e tirâle, cence che i siôrs si metessin dacuardi su cui che al veve di paiale. Nuie altri!
Culì no; culì, intant, il patriarcje al è dome il president e al è obleât a ubidî a ce che il parlament al decît. Seconde robe: tal nestri parlament no son dentri dome siôrs, ma a son ancje lis libaris comunitâts, i comuns, come Udin, Glemone e Cividât. Tierce robe: nissun al po tignî un esercit cence il permès dal parlament.
Il parlament furlan tacât in che epoche li e larâ indenant fintremai tal 1420.
Cumò, daspò 937 agns, in Friûl si fâs fieste par ricuardâ lis nestris lidris…
Fuarce Friûl, simpri !
😎
… ma ogjet no identificât
Cjalant la foto fate a un cjamp di raviçon o ai viodût une robe intal cîl che nol è un avion e nancje un uciel ma e somee a un disc svolant. Co o ai fate la foto o jeri tant cjapât dal smicjâ lis rosiz zalis che no mi soi acuart dal disc se di no o varès provât a fâ un zoom par cirî di viodi di plui dongje ce che al jere, magari cussì no.
Salacor al jere propit un ufo…
😎


text:
Simpri mancul eletôrs, simpri plui candidâts: no mancjaran i elements di interès intal troi che nus menarà aes elezions regjonâls 2018, che si davuelzaran cun dute probabilitât adun cu lis politichis. Al è stimât di tancj che la presidente de Regjon Debora Serracchiani no si candidarà di gnûf pe sô cjadree ma e svolarà a Rome in Parlament. Par fâlu e podarès sielzi di dimetisi par meti adun politichis e regjonâls, cul obietîf di sparagnâ e forsit ancje di fâ cressi i consens al so partît, il Pd.
Il centriçampe vuarfin de Serracchiani al varès di pontâ su Sergio Bolzonello, vicepresident in continuitât cu la azion puartade indevant di cheste zonte.
A sfidâlu pal centridrete al varès di jessi Riccardo Riccardi, ma il cjâfgrup di Forza Italia al varà di convinci chei altris che si declarin interessâts a cuntindi la presidence a Bolzonello: prin di dut Renzo Tondo, za dôs voltis president, e po Massimiliano Fedriga che al reclame plui pês pe Leghe. I ben informâts a disin dut câs che ducj i doi a varessin plui voie di lâ a Rome che a Triest.
No son ancjemò gnovis invezit des bandis dai 5 Stelis: i grilins a sielzaran come simpri online i lôr candidâts, ma nol è dât savê cui che si proponarà ai iscrits dal Moviment, che dut câs in Friûl nol à vût aes aministrativis grancj risultâts.
Cheste e je la situazion dai partîts taliâns: ma altris candidaturis a podaressin nassi cu la formazion di une cussience autonomiste. Il prin che al à fat capî di jessi disponibil a fâ sintesi al è stât Sergio Cecotti. Cumò e je rivade a sorprese ancje la candidature pai Verts di Alessandra Guerra: starìn a viodi se la sô e je une “boutade” o une intenzion serie di costruî une alternative politiche serie. Al sarès un pecjât dut câs dividi il front di chei che a varessin di meti dongje ducj che no vuelin plui vê a ce fâ cui partîts talians che tai ultins dîs agns a àn disvuedade la nestre autonomie, e tra i prossims a podaressin gjavânus ancje la nestre specialitât.
✒ Walter Tomada
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Il Ferâl
di pre Antoni Beline
Pre Antoni, cjalant indaûr, al viôt la tante strade fate e il non che si jere fat cul tant scrivi, il tant tradusi, e in particolâr la Bibie, lis tantis bataiis puartadis indenant, cundut che la sô salût e jere cetant precarie e i stralencs des incomprensions invezit di calâ a cressevin. Cemût mai? Di dulà i vignivie tante fuarce, tante energjie par resisti? Lu ricognòs lui stes: “E je stade la man dal Signôr che mi à compagnât!”. Grant at di fede!
Pre Roman
La man dal Signôr mi à compagnât
Se jo mi met a rifleti tune sorte di flash-back sul percors che o ai fat fin cumò, su dutis lis dificoltâts che mi soi cjatât a frontâ, sui moments trements che a riscjavin di sierâ par simpri la mê aventure, su chel pôc o tant che o ai rivât a cumbinâ te mê precarietât fisiche e psicologjiche, su lis bataiis ben plui grandis di me che o ai sostignût, su la serenitât che mi cjati a contemplâ la lungje cumiere lavorade in chescj 66 agns, i risultâts consolants e invidiabii che mi cjati par man, ben plui in là di ogni gno merit, o scuen dî, anzit berlâ al mont intîr che la man dal Signôr mi à compagnât fin culì, che no mi à molât un lamp, che mi à vuardât dai pericui mortâi che mi cerclavin di ogni bande, che mi à salvât des palissis che la vite e i oms mi tindevin a ogni pît alçât par che o implantàs il gno lavôr e mi contentàs di lâ indenant cul gno drandran cence tindi e cence trai, cence infametât e cence onôr, te cuotidianitât, te banalitât, te insignificance plui complete. O vevi dutis lis resons e lis scusis e i alibis par fâ il malât, par sierâmi tal gno scus, a vaîmi intor, a consolâmi e a condolêmi. Ma chest nol è sucedût… Nol è facil scombati une vite interie cence salût e dome cu la fuarce e la convinzion che ti ven di un confront sistematic cui doi riferiments di fonde: il libri là che Diu al à detade la sô volontât e la vite personâl e sociâl là che Diu al scrîf cui oms la lôr storie…
O pensi che ancje Diu al slungji la sô man misteriose ma fuarte e sigure e nus compagni di cuant che o tachìn a sgripiâ fin al ultin pas che nus fâs jentrâ te tiere de promesse, tal lûc de polse definitive. Cjalant indaûr, no pues cjatâ altre spiegazion. O dîs cun plene sigurece: “E je stade la tô man sante e benedete a compagnâmi; al è stât il to Spirt sant a indreçâmi tai moments fondamentâi de vite; al è stât il to agnul sant che mi à cuvierzût cu lis sôs alis par parâmi…
Sì, Signôr! O ricognòs che, come Tubiute, ancje jo o ai vût un compagn fidât che no mi à mai tradît o bandonât e che, o speri, no mi bandonarà nancje cumò che la strade si fâs plui grivie, che la viste si fâs plui flape, che lis fuarcis a cangjin, che il respîr al è plui afanôs e che o soi cjapât simpri di plui de tentazion di fermâmi. Ma nol è permetût fermâsi, dal moment che la strade e je lungje e tu tu nus spietis da pît dal nestri pelegrinâ par fânus jentrâ te sale des gnovis là che tu nus sistemarâs ator de tô taule di lûs e di veretât, e tu in persone tu ti metarâs a servînus”.
Dongje di cheste sigurece che no diven di un resonament o di une prove sientifiche ma di une convinzion profonde e di une sensazion incontrolabile che mi diven dal cûr, o sint une altre percezion, mi ven une altre idee: che la man dal Signôr no si le viôt mai o da râr intal timp de vite, pal fat che plui di une volte e di dôs tu âs la percezion di jessi di bessôl a decidi. Dome dopo, cuant che tu ti voltis a cjalâ indaûr e tu ti inacuarzis di vê fate la sielte induvinade e tu ti rindis cont di ce che al sarès sucedût se tu vessis fate la sielte diferente o contrarie, ti ven di dî: “Orpo! E pûr mi somee che in chel moment cualchidun mi à judât o inceât o iluminât, parcè che al è impussibil induvinâ dutis lis sieltis che o ai scugnût fâ par rivâ fin culì”.


text:
Di pocjis setemanis al è stât screât a Sant Zorç di Noiâr il gnûf sportel pe lenghe furlane. Cun cheste iniziative la Aministrazion Comunâl, graziis ai contribûts statâi, e à volût meti in vore ce che al è previodût de Leç statâl 482/99, e in particolâr dal articul 9, par chel che al inten la tutele dal furlan tai rapuarts tra citadins e Publiche Aministrazion. Di sigûr il sportel al è ancjemò zovin e al è daûr di fâsi cognossi. Al è stât viert là de Biblioteche Comunâl, inte biele Vile Dora, dulà che al rive purpûr a vê une buine visibilitât. Lis funzions dal sportel a son diviersis. In prin al à la ambizion di deventà il pont di riferiment par sburtâ l’ûs de marilenghe di bande de Publiche Aministrazion intai rapuarts tra citadinance e Comun. Dongje di chest al fâs di supuart a dutis lis dibisugnis che a integnin il furlan sul teritori comunâl. Si va de preparazion des domandis di contribût daûr des leçs regjonâls e statâls di tutele pes associazions o pes scuelis dal teritori ae consulence e al jutori pe preparazion di sfueis e di documents par furlan o bilengâi di bande dai orghins dal comun o di cualsisei citadin che a ‘nt vedi la necessitât. Il sportel al met a disposizion dai utents i imprescj di lavôr e la sô competence linguistiche e informatiche pe preparazion di materiâl in marilenghe par judâ cualsisei ativitât che valorizedi la lenghe furlane. Al va dite che il sportel di Sant Zorç al è vignût a insedâsi intune realtât, chê dal “sanzorzin” e plui in gjenerâl chê de basse furlane, dulà che la marilenghe e je une vore vivarôse e cuntune produzion culturâl di rimarcâ sedi pe cuantitât che pe cualitât. Ma se di une bande si à di cirî di sostignî cheste realtât il plui pussibil, di chê altre si à di sburtâ par fâ in maniere che l’ûs dal furlan al jentredi cun simpri plui autoritât inte uficialitât fin a deventâ une robe normâl e naturâl. In chest prin periodi di vite il sportel al à za vût plui di un centenâr di contats, cualchidun par domandâ traduzions o jutori inte preparazion di sfueuts par furlan, cualchidun altri par vê informazions su manifestazions e ativitâts culturâls ator pe furlanie. Cul sportel a son po stadis presentadis in Comun lis primis autodeclarazions scritis par furlan. Cualchi contat al è rivât ancje dal forest, sedi par domandâ informazions su la situazion linguistiche dal Friûl e de zone di Sant Zorç, sedi di bande di cualchi dissendent di emigrânt par cirî notiziis su la origjin de sô famee. E dal forest al è ancje stât cui che al à savût scrivi in marilenghe (e miôr di chel che a son bogns di fâ i puars furlans de Patrie che no lu àn imparât a scuele)! Salacor la plui part dai contats e je di int incurioside di cheste presince dal furlan intune suaze uficiâl, al va dite che a ‘nd è cetancj di lôr che, ancje vint la cussience di fevelâ une lenghe vere, no cognossin i dirits civîi che la Leç republicane 482/99 e garantìs ai fevelants la marilenghe. Ven a stâi il dirit di fevelâle di scrivile e di vê rispuestis e informazions par furlan cuant che si à a ce fa cu la Publiche Aministrazion e il dirit che i fruts furlans a àn a scuele, scomençant di chei picinins dal asîl e continuant par dut il rest de scuele dal oblic, di vê ancje dai insegnaments par furlan. Reclamâ chestis robis nol è un plasê che si domande ma nome un dirit naturâl ricognossût de Republiche che si varès di imparâ a fâ valê simpri, cence pôre. Par chest e par altri si pues domandâ al sportel pe lenghe furlane dal Comun di Sant Zorç di Noiâr. Si lu cjate là de Biblioteche Comunâl inte Vile Dora in place Plebissît. Al è viert il Lunis e il Miercus il dopomisdì des 15.00 aes 19.00, il Martars, il Vinars e la Sabide la matine des 10.00 aes 13.00. La direzion di pueste eletroniche e je sportel.sangiorgio@leonardo.it, il telefon al è il 0431 620281 e il fax 0431 622326.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Dal 1848 al 1866
Des trê «epopeis» talianis dal secul passât il Friûl al cjapà part ative nome ae prime: a chê dal 1848. In chês altris dôs nol podè fâ altri che stâ a cjalâ filis di soldâts che a passavin ca e là. Cualchi furlan scjampât di chest al fo a batisi a Sant Martin o in Sicilie cun Garibaldi (19 di numar) o in cualchi altri sît: e di chescj, se si va a scrusignâ tes cjartis des autoritâts de glesie, si cjate che a jerin robate, cence religjon, scostumâts, fanatics; se si crôt ae leterature patriotiche a jerin «purissimi martiri». Ognidun che al vebi un freghinin di çucje al capìs subit cemût che a vadin cjapadis chestis definizions e si fâs di bessôl une idee di ce int che e jere.
Sui fats dal Friûl in chescj disevot agns o vin un sôl libri che al merti let e pensât: i «Ricordi militari del Friuli» di E. D’Agostini, che – lassant in bande i siei judizis e lis sôs opinions – al riferìs un grum di particolârs e al met adun une biele vore di documents, di caratar militâr e politic, che a permetin di formâsi un concet, ancje diferent di chel dal autôr. Parcè che al va dit che il D’Agostini, talianon e militarist, se nol sparagne lis solitis tamburadis nazionalistichis, se al va a cirî ancje lui cul feralut chei bruts incidents che in nissune vuere e in nissune sdrume di soldâts no son mai mancjâts, te sostanzie al reste ancjemò onest; e tantis e tantis voltis al ricognòs la sapience, la pratiche militâr, il valôr e la coretece dai comandants da la Austrie, la dissipline, la fedeltât e il spirt militâr dai soldâts, e di chê altre bande la insipience, la imprevidence, la retoriche, la confusion, i sbalis e lis carognadis che si fasevin di chê altre bande.
Par capî un pôc la storie dal ‘48, si à di tignî a ments almancul chestis trê robis: la politiche sdrindulade dai prins timps di puar Pio IX, che e veve disconciertadis lis ideis dai predis e de plui part dai catolics ancje des nestris bandis; la rivoluzion di Viene che e lassave cence diretivis lis autoritâts militârs e civîls di chescj paîs; e il fat che in dut il Friûl, sot dal gjenerâl Auer, si cjatavin a jessi cuatri batalions di fantarie formâts, in part, di Furlans, di Lombarts e di Venits e une sezion di artiliarie cun sîs canons: chestis fuarcis a jerin dividudis tra Udin, Osôf e Palme. E nissune sperance o pussibilitât di vê rinfuarçs di nissune bande.
Cussì, co lis solevazions a scomençarin, prin te basse Italie e po a Vignesie e in Lombardie, il gjenerâl Radetzky (1) al spesseà a concentrâ lis sôs fuarcis, tes cuatri fuartecis dal «Quadrilatero» e, a Udin, il gjenerâl Auer, al consegnà, cence nissune resistence, la citât e lis dôs fuartecis furlanis al Comitât provisori; al lassà in libertât chei soldâts (2) che no volevin restâ sot la Austrie e si tirà cun chei altris a Gurize. Chest risultât cussì facil e slis al incjocà i patriots e, par un mês, invezit di pensâ che no podeve jessi finide e che il biel al veve di vignî, si bandonarin a une mate baldorie, cence armis, cence mieçs, cence ordin, cence ombre di preparazion militâr: soldât de vuardie civiche, volontaris, carognis vignudis di Vignesie, predis e feminis si scolarin di flât a cjantâ e a cjacaronâ. Ma un mês al bastà al Nugent, gnûf comandant de Armade di Risierve, par meti adun sul Lusinç uns 12 mil soldâts in gjambe: e dopo, in cuindis dîs (dai 16 di Avrîl al Prin di Mai) al jere bielzà di là dal Tiliment: culì a restavin di cjapâ dome lis dôs fuartecis di Osôf e di Palme. Udin, dopo cercjât un fregul di bombardament, al veve capît che la vuere no je un zughet e al veve molât, tra lis plui furiosis e stupidis maludizions di dute la Italie. Palme e tignì dûr doi mês, Osôf fint al mês di Otubar (dibot cinc mês).
Tant il Nugent a Udin, che il van de Nüll a Osôf si compuartarin cun moderazion, a faserin cundizions onoradis e a lassarin che i soldâts rindûts a lessin pai lôr fats: robis che in dì di vuê a fasaressin ridi, nome a pensâlis. Vignesie in chê ocasion e pensà ai siei fats, cence mandâ nissun jutori ai Furlans, e dopo ur strucjâ daprûf un grum di insolencis.
Ad implen la balfuerie e passà cence grandis conseguencis pal Friûl, de bande dal guvier de Austrie: nome che i Furlans, scotâts, a tignirin a ments la lezion. E cussì, dîs agns dopo, in chê volte de seconde vuere a sterin a cjalâ sul puarton di cjase i todescs che a levin viers Solferin, e dal 1866 a spietarin cun pazience e cun rassegnazion che todescs e talians a finissin di lâ indaûr e indenant. Une prove di organizâ partesans su lis monts, fate dal 1864-65 par ordin di Mazzini e finì in nuie pal scjars numar di chei che a rispuinderin e pe mancjance di coordenazion (3).
Tirant lis sumis, la int che e lassà in Friûl la plui brute memorie a forin i «crociati» di Vignesie rivâts a Palme ai 10 di Avrîl dal 1848, cul Grondoni (e cun dutis lis benedizions dal Patriarcje: «la feccia della società in fatto di scostumatezza e di prepotenza» al scriveve il president dal Comitât di Udin al comandant Zucchi di Palme); il maiôr Josef Tommaselli che al comandave il bloc di Osôf, cussì trist che nancje i soldâts todescs no volevin plui ubidî ai siei ordins; e i Triestin e Istrians vignûts a presidiâ Udin ai 22 di Jugn dal 1866, al puest dal reziment dal Granduche di Baden che al leve in linie.
Il mês di Otubar dal 1866, la Austrie che e veve pierdude la vuere cu la Prussie a Königsgrätz (Sadowa) e scugnì cedi il Friûl a la Italie, che e jere stade in leghe cu la Prussie. E ai 14 di Novembar al rivà a Udin il re Vitorio Emanuêl II (4).
Il gnûf guvier al lassà cjarte blancje a ducj i elements de massonarie nazionalistiche che e trionfave a Florence e, dopo, a Rome; al spesseà a meti in vigôr dutis lis leçs, massime chês cuintri predis e glesiis, e dutis lis tassis che a pesavin su chês altris regjons; al implantà l’ordenament burocratic acentrât e confusionari che al veve ereditât di Napoleon; al mandà dentri par amalgamâ i Furlans, une sdrume di funzionaris, impleâts, cuesturins e carabinîrs de Basse Italie; al scjadenà tes scuelis e tes placis la plui disperade propagande cuintri da la Austrie, che e comandave ancjemò di là dal Judri. E i Furlans, scjafoiâts di retoriche e di miserie, a scomençarin, a miârs e miârs, a fâ il baûl e lâ pal mont.
Il rest al parten a la memorie dai viei che a son ancjemò in chest mont e che a puedin contâlu di bessôi (5).
NOTIS:
(1) Johann Josef Franz Karl, cont di Radetz, nassût in Boemie tal 1766 e muart a Milan tal 1858.
(2) I militârs di cariere (e i professioniscj) a formin la gnove borghesie furlane.
(3) Si trate di fats sucedûts a Navarons, li che il miedi Andreuzzi al tentà, cuntun grup di amîs mazinians, un at rivoluzionari.
(4) Il gjenerâl Cialdini si puarte masse indevant a jevât e daspò al torne indaûr di corse par vie che no jerin clârs i confins efetîfs dal Venit. La gnove concuiste no ven cedude diretementri a la Italie, ma a traviers di Napoleon III.
(5) Pre Josef Marchet al scrîf cheste prime part de Cuintri Storie tai agns 50 dal secul XX.
pre Josef Marchet e pre Checo Placerean
I CLASSICS. 13 – CUINTRISTORIE DAL FRIÛL La albe de nestre Patrie............
Dal 1848 al 1866